
Άδωνις Γεωργιάδης στο GreenDealGreece 2026 του ΤΕΕ: Πώς ανακαινίσαμε 170 Κέντρα Υγείας και 93 Νοσοκομεία και πετύχαμε τον ψηφιακό μετασχηματισμό του συστήματος Υγείας 
– Περισσότερα από 4.500 ακίνητα στην περιουσία του Υπουργείου 
– Τι είπε για τις ελλείψεις σε προσωπικό

Για το «μεγαλύτερο πρόγραμμα κτηριακής αναβάθμισης στην ιστορία του ΕΣΥ», τον ψηφιακό μετασχηματισμό που έχει επιτευχθεί αναβαθμίζοντας θεαματικά τη λειτουργία, αποτελεσματικότητα αλλά και την βέλτιστη οικονομική διαχείριση και ποιότητα  υπηρεσιών του συστήματος Υγείας  τις περαιτέρω ανάγκες που υπάρχουν στα νοσοκομεία, αλλά και την «τεράστια ακίνητη περιουσία» του Υπουργείου Υγείας, μίλησε μεταξύ άλλων ο Άδωνις Γεωργιάδης, ο οποίος έδωσε το «παρών» στο συνέδριο «GreenDealGreece 2026», που διοργανώνει το ΤΕΕ, σε συνεργασία με το economix.gr, για 6η συνεχόμενη χρονιά, στο Κέντρο Πολιτισμού Ίδρυμα Σταύρος Νιάρχος.

Ο υπουργός Υγείας σε συζήτηση με τον δημοσιογράφο Τάσο Τέλλογλου, με θέμα «Ανθεκτικότητα, καινοτομία και υποδομές υγείας», έσπευσε να υπενθυμίσει ότι τα τελευταία χρόνια έχουν ανακαινιστεί πλήρως 170 κέντρα υγείας σε όλη την Ελλάδα (από ένα σύνολο 350), εξηγώντας ότι η επιλογή των κτηρίων έγινε με βάση την παλαιότητα και τις φθορές. «Πήγαμε από τα παλαιότερα προς τα νεότερα», τόνισε, διευκρινίζοντας ότι στα περισσότερα κέντρα υγείας δεν είχε γίνει καμία παρέμβασή τους από την ίδρυσή τους. 

Όσον αφορά τα νοσοκομεία, από ένα σύνολο 127 έχει γίνει ανακαίνιση στα 93. «Δεν εννοούμε ότι έχουμε ανακατασκευάσει πλήρως και τα 93. Αλλά ανακαινίσαμε κλινικές που είχαν μεγάλες φθορές πάλι με το κριτήριο της παλαιότητας και της φθοράς», επισήμανε χαρακτηριστικά. Ως παράδειγμα, ανέφερε ότι «πήγαμε σε νοσοκομεία που είχαν κοινή τουαλέτα ορόφου για όλο τον όροφο και εμείς βάλαμε τουαλέτα σε κάθε θάλαμο». Παράλληλα, παρατήρησε ότι έχουμε φτιάξει το δίκτυο οξυγόνων σε όλα τα νοσοκομεία, έχουμε αλλάξει τις καλωδιώσεις και τις σωληνώσεις. «Έχουμε κάνει έργα που δεν φαίνονται στο γυμνό μάτι, αλλά είναι πολύ σημαντικά για να συνεχίσει το νοσοκομείο να λειτουργεί», σχολίασε.

Ξεχωριστή αναφορά έκανε στα απρόοπτα που προέκυψαν κατά τη διάρκεια του προγράμματος της κτηριακής αναβάθμισης, το οποίο χαρακτήρισε ως το μεγαλύτερο στην ιστορία του ΕΣΥ. Συγκεκριμένα αποκάλυψε ότι υπήρχαν κτήρια αυθαίρετα αλλά και κτήρια που βρίσκονταν σε δασικές περιοχές ή πάνω σε αρχαιολογικούς χώρους ή σε οικόπεδα που δεν ανήκαν στο Δημόσιο. 

Ερωτηθείς από τον δημοσιογράφο Τάσο Τέλλογλου, ο οποίος είχε τον συντονισμό της συζήτησης, για τις μελλοντικές ανάγκες του Υπουργείου Υγείας σε επίπεδο υποδομών, ο κ. Γεωργιάδης ήταν ξεκάθαρος, αποσαφηνίζοντας ότι είναι άπειρες. «Οι μηχανικοί δεν χρειάζεται να ανησυχούν, θα έχουν πάντα δουλειά», ανέφερε. Επίσης, γνωστοποίησε ότι η περιουσία του Υπουργείου είναι τεράστια και αριθμεί σε περισσότερα από 4.500 ακίνητα. «Τα περισσότερα είναι άδεια ή ξενοίκιαστα ή σε κακή κατάσταση», παραδέχθηκε, προτού γνωστοποιήσει ότι κάναμε έναν διαγωνισμό για την καταγραφή, τη νομιμοποίηση των κτηρίων (όπου υπάρχουν ζητήματα) αλλά και τη δημιουργία προτάσεων για την αξιοποίησή τους. 

Όσον αφορά τις ανάγκες σε προσλήψεις, ο αρμόδιος Υπουργός διαβεβαίωσε ότι το ΕΣΥ έχει τους περισσότερους γιατρούς, νοσηλευτές και προσωπικό της ιστορία του. «Αλλά αυτή είναι η μισή αλήθεια», πρόσθεσε, καθώς «έχουμε έναν πληθυσμό που γηράσκει, έναν τουρισμό που αυξάνεται και μια ιατρική επιστήμη που εξελίσσεται». «Έχουμε αρκετές ελλείψεις. Το κομμάτι των μισθών είναι ένα βασικό ζήτημα. Οι μισθοί είναι χαμηλοί σε σχέση με τις περισσότερες χώρες της Ευρώπης», διευκρίνισε, αν και παρατήρησε ότι οι γιατροί του ΕΣΥ έχουν από τους υψηλότερους μισθούς στο ελληνικό δημόσιο.

Μπορείτε να παρακολουθήσετε τις εργασίες του συνεδρίου GreenDealGreece 2026 από την επίσημη ιστοσελίδα: https://greendealgreece26.economix.gr/, από το ΑΠΕ-ΜΠΕ καθώς και από τα ψηφιακά κανάλια του ΤΕΕ.

Το συνέδριο στηρίζουν, μεταξύ πολλών άλλων, ως Platinum Χορηγοί οι AKTOR, AVAX, ΓΕΚ ΤΕΡΝΑ, ΔΕΗ, ΜΕΤΚ

